Emanuele Filiberto di Savoia

Emanuele Filiberto di Savoia (s. 22. kesäkuuta 1972 Geneve, Sveitsi) on italialainen kruununtavoittelija, televisiopersoona ja yrittäjä. Hänen isänsä oli prinssi Viktor Emanuel (Vittorio Emanuele di Savoia), joka käytti kruununtavoittelijan asemassa nimeä Viktor Emanuel IV (Vittorio Emanuele IV), ja isoisänsä viimeinen Italian kuningas Umberto II.

 Tausta ja perhe 
Emanuele Filiberto syntyi Sveitsissä, sillä vuonna 1948 säädetty laki kielsi Italian vallasta luopuneen kuningasperheen miespuolisia jäseniä tulemasta Italiaan. Hän on kertonut oppineensa sanat ”Italia” ja ”maanpako” samaan aikaan kolmivuotiaana.

Emanuele Filiberto on naimisissa ranskalaisen näyttelijättären Clotilde Couraun kanssa. Heillä on kaksi lasta, tyttäret Vittoria ja Luisa. Ennen avioliittoaan Emanuele Filiberto oli ollut kihloissa sveitsiläis-amerikkalaisen Sotheby’s-huutokauppakamarin työntekijän Natasha Andress Geitlingin kanssa. Emanuele Filiberto asuu Pariisissa.

 Ura 
Työskenneltyään ensin pankkiirina ja hedgerahaston johtajana Emanuele Filiberto matkusti Italiaan ensi kertaa joulukuussa 2002(maksumuuri) sen jälkeen, kun sen estänyt vuoden 1948 laki oli tullut kumotuksi. Hänen isänsä oli kuitenkin vastineeksi ollut pakko julkisesti luopua kruunun tavoittelusta. Emanuele Filiberto toimi jonkin aikaa jalkapallokommentaattorina ja osallistui vuonna 2009 ohjelmaan Ballando con le stelle (Tanssii tähtien kanssan paikallinen versio), jonka voitti ylivoimaisesti toistaiseksi ainoana miehenä, sekä San Remon musiikkifestivaaleille. Vuonna 2012 hän esiintyi omassa tosi-tv-sarjassaan nimeltä Il Principiante, jossa kokeili erilaisia tavallisia ammatteja, kuten muurarin ja pizzerian työntekijän töitä. Vuonna 2016 hän perusti Los Angelesissa Yhdysvalloissa pastaa myyvän ravintola-autoliikkeen.

Emanuele Filiberto omistaa oman elokuvatuotantoyhtiönsä AristoCrazyn sekä oman luksusvaatebrändinsä nimeltä PrinceTees. Hän on myös aktiivinen hyväntekeväisyysliikkeissä.

 Savoijin kuningaperheen pää 
Italialaiset kuningasmieliset tukivat pääasiassa kilpailevaa kruununtavoittelijaa Amedeo di Savoia-Aostaa Viktor Emanuelin jouduttua luopumaan pyrkimyksistään päästä kuninkaaksi vuonna 2002. Viktor Emanuel päätyi lisäksi Italiassa lyhyeksi aikaa vankilaan kesäkuussa 2006, minkä vuoksi Emanuele Filiberto suurelta osin otti tämän paikan kruununtavoittelijana. Samaan aikaan Aostan herttua Amedeo ilmoitti ottavansa Savoijin herttuan tittelin itselleen, koska Viktor Emanuel oli vuonna 1971 mennyt naimisiin Marina Ricolfi Dorian kanssa ilman Umberto II:n lupaa ja siten luopunut Savoijin herttuan tittelistään.

Emanuele Filiberto rohkaisi vuonna 2018 kannattajiaan muodostamaan uuden kilpailevan puolueen, joka voisi tukea hänen omia yrityksiään nousta Italian kuninkaaksi.

Emanuele Filiberto on vuodesta 2022 pyrkinyt saamaan perheensä yksityisomaisuuden takaisin. Tämä ei kuitenkaan ulotu Italian kruununjalokiviin, jotka Emanuele Filiberton mukaan "eivät enää kuulu meille". Kruununjalokivet ovat olleet monarkian lakkauttamisesta saakka Italian valtion omaisuutta, ja niiden arvoksi on laskettu 335 miljoonaa dollaria. 

Viktor Emanuel kuoli helmikuussa 2024.

 Kunnianosoituksia 

 55x55px Maltan ritarikunnan täysi kunnian ja omistautumisen ritari (Maltan ritarikunta, 2023)
 55x55px Konstantinolaisen Pyhän Yrjön ritarikunnan tuomarisuurristi (Bourbon-Sisilian kuningasperhe)
 55x55px Pyhän Aleksanteri Nevskin ritarikunnan ritari (Romanovin keisariperhe)

 Lähteet 

Luokka:Italian kuninkaalliset
Luokka:Italialaiset elokuvatuottajat
Luokka:Italialaiset liikemiehet
Luokka:Kruununtavoittelijat
Luokka:Vuonna 1972 syntyneet
Luokka:Elävät henkilöt